इतना ही नहीं. इसी जांबांज इंस्पेक्टर की खातिर सूबे के मुख्यमंत्री ने एक मर्तबा तो, तमाम ‘पुलिसिया-कानून’ ही तोड़-मरोड़ और बदल डाले! यही वो इंस्पेक्टर था जिसे, सड़क हादसे में घायल होने के बाद भी, कड़ी सुरक्षा में रात के अंधेरे में ‘गहन सुरक्षा’ में छिपाकर, पुलिसिया-वाहनों’ से थाने का चार्ज लेने आधी रात को पहुंचाया गया. किसी जमाने में एटा-मैनपुरी में हुए ‘नथुआपुर’ जैसे दिल-दहला देने वाले नरसंहार का बदला लेने के लिए. अब आपको उत्सुकता होगी खाकी वर्दी के इस ‘दिलावर’ शख्सियत से मिलने की. उसका नाम-पता-ठिकाना जानने की. तो धीरज रखकर ध्यान से पढ़िए ‘संडे क्राइम स्पेशल’ की यह ‘विशेष-किश्त’. इसी कहानी में कहीं न कहीं लिखा मिल जाएगा आपको उस रणबांकुरे का नाम, पता और ठिकाना. आज 75 साल के हो चुके इस दिलेर इंस्पेक्टर को पुलिस महकमे से रिटायर हुए तीन दशक बीत चुके हैं.